Uredba Sveta (ES) št. 2236/2002

z dne 10. decembra 2002

o finančnih prispevkih Skupnosti za Mednarodni sklad za Irsko (2003-2004)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 308 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju naslednjega:

(1) Mednarodni sklad za Irsko (v nadaljevanju "sklad") je bil ustanovljen leta 1986 s Sporazumom z dne 18. septembra 1986 med Vlado Irske in Vlado Združenega kraljestva Velike Britanije in Severne Irske o Mednarodnem skladu za Irsko (v nadaljevanju "sporazum") za spodbujanje gospodarskega in socialnega napredka in za spodbujanje stikov, dialoga in sprave med nacionalisti in unionisti na celotnem ozemlju Irske kot enega od ciljev, določenih v anglo-irskem sporazumu z dne 15. novembra 1985.

(2) Od leta 1989 do 1995 je bil iz proračuna Skupnosti zagotovljen letni znesek 15 milijonov ekujev za podporo projektov sklada, ki imajo resničen dodaten vpliv na teh področjih.

(3) V skladu z Uredbo Sveta (ES) št. 2687/94 z dne 31. oktobra 1994 o finančnih prispevkih Skupnosti v Mednarodni sklad za Irsko [2] je bil iz proračuna Skupnosti dodeljen znesek 20 milijonov ekujev za vsako od let 1995, 1996 in 1997.

(4) V skladu z Uredbo Sveta (ES) št. 2614/97 z dne 15. decembra 1997 o finančnih prispevkih Skupnosti v Mednarodni sklad za Irsko [3] je bil iz proračuna Skupnosti dodeljen znesek 17 milijonov ekujev za vsako od let 1998 in 1999.

(5) V skladu z Uredbo Sveta (ES) št. 214/2000 z dne 24. januarja 2000 o finančnih prispevkih Skupnosti v Mednarodni sklad za Irsko [4] je bil iz proračuna Skupnosti dodeljen znesek 15 milijonov ekujev za vsako od let 2000, 2001 in 2002.

(6) Ocene, izdelane v skladu s členom 5 Uredbe (ES) št. 214/2000, so potrdile potrebo po nadaljnji podpori dejavnosti sklada in krepitvi sinergije ciljev in usklajevanja intervencij iz strukturnih skladov Skupnosti, zlasti posebnega programa za mir in spravo na Severnem Irskem in obmejnih okrajih Irske (v nadaljevanju "program PEACE").

(7) Uredba (ES) št. 214/2000 preneha veljati 31. decembra 2002.

(8) Mirovni proces na Severnem Irskem zahteva nepretrgano podporo Skupnosti skladu tudi po tem datumu.

(9) Na sestanku v Berlinu 24. in 25. marca 1999 je Evropski svet sklenil, da se mora program PEACE nadaljevati še pet let, to pomeni od 2000 do 2004, s skupnim prispevkom Skupnosti 500 milijonov evrov.

(10) Prispevek Skupnosti v sklad mora imeti obliko finančnih prispevkov za leti 2003 in 2004, tako da se bo končal hkrati s programom PEACE.

(11) Pri razdeljevanju prispevka Skupnosti mora dati sklad prednost čezmejnim ali medskupnostnim projektom tako, da bodo dopolnjevali dejavnosti, ki se financirajo iz programa PEACE v obdobju 2000 do 2004.

(12) V skladu s sporazumom vsi plačniki prispevkov v sklad sodelujejo kot opazovalci na sestankih sveta sklada (v nadaljevanju "svet").

(13) Bistveno je, da se zagotovi primerno usklajevanje med dejavnostmi sklada in dejavnostmi, ki se financirajo iz strukturnih skladov Skupnosti, določenih v členu 159 Pogodbe, zlasti iz programa PEACE.

(14) Pomoč iz sklada bo učinkovita samo, če bo zagotavljala trajnosten gospodarski in socialni napredek in se ne bo uporabljala kot nadomestek za druge javne ali zasebne izdatke.

(15) Ocena delovanja sklada in potrebe po nadaljnji podpori Skupnosti se izvede pred 1. aprilom 2004.

(16) Znesek finančne osnove v smislu točke 34 Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka [5] je vključen v to uredbo za celotno obdobje trajanja programa, kar ne vpliva na pooblastila proračunskega organa, kot so opredeljena s Pogodbo. Znesek prispevka Skupnosti v sklad, izražen v tekočih vrednostih, je 15 milijonov evrov za vsako od let 2003 in 2004.

(17) Ta podpora bo prispevala h krepitvi solidarnosti med državami članicami in med njihovimi narodi.

(18) Za sprejetje te uredbe Pogodba ne predvideva nobenih pooblastil, razen pooblastil iz člena 308 Pogodbe –

SPREJEL NASLEDNJO UREDBO:

Člen 1

Ob upoštevanju letnega proračunskega postopka in v skladu z drugim odstavkom točke 34 Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka se v sklad plača letni prispevek 15 milijonov v vsakem od let 2003 in 2004, tako da skupni prispevek znaša 30 milijonov evrov.

Člen 2

Prispevek sklad uporablja v skladu s sporazumom, na podlagi katerega je bil ustanovljen, pri čemer imajo prednost čezmejni ali medskupnostni projekti tako, da dopolnjujejo dejavnosti, ki se financirajo iz strukturnih skladov Skupnosti, in zlasti dejavnosti programa PEACE.

Prispevek se uporablja tako, da zagotavlja trajnostni gospodarski in socialni napredek na zadevnih območjih. Ne sme se uporabljati kot nadomestek za druge javne in zasebne izdatke.

Člen 3

Komisija predstavlja Skupnost kot opazovalka na sestankih sveta.

Sklad je po potrebi opazovalec na sestankih nadzornega odbora programa PEACE ter nadzornih odborov strukturnih skladov Skupnosti.

Člen 4

Komisija spodbuja usklajevanje na vseh ravneh med svetom in predstavniki sklada ter organi upravljanja, ustanovljenimi v okviru intervencij iz strukturnih skladov Skupnosti, zlasti programa PEACE.

Člen 5

Komisija v sodelovanju s svetom določi ustrezne postopke obveščanja in informiranja, da se objavi prispevek Skupnosti za projekte, ki se financirajo iz sklada.

Člen 6

Najkasneje do 31. marca 2004 Komisija predloži poročilo proračunskemu organu, ki oceni rezultate dejavnosti sklada in potrebo po nadaljnjih prispevkih po letu 2004 glede na razvoj mirovnega procesa na Severnem Irskem. To poročilo med drugim vključuje:

(a) pregled dejavnosti sklada;

(b) seznam projektov, ki so prejemali pomoč;

(c) oceno narave in vpliva dejavnosti sklada, predvsem v zvezi z njenimi cilji in merili iz členov 2 in 8;

(d) oceno ukrepov, ki jih je sprejel sklad v zvezi s sodelovanjem in usklajevanjem z intervencijami iz strukturnih skladov Skupnosti, ob upoštevanju zlasti obveznosti na podlagi členov 3,4 in 5;

(e) prilogo, ki opisuje rezultate preverjanj in kontrol, ki jih izvede Komisija v skladu z obvezo iz člena 7.

Člen 7

Komisija upravlja prispevke.

Ob upoštevanju ocene finančnih potreb sklada se letni prispevki običajno plačajo v naslednjih obrokih:

(a) prvo predplačilo v višini 40 %, ko Komisija prejme obvezo, ki jo podpiše predsednik sveta, da bo sklad upošteval pogoje za odobritev prispevka v skladu s to uredbo;

(b) drugo predplačilo v višini 40 % čez šest mesecev;

(c) končno plačilo v višini 20 %, ko Komisija prejme in potrdi letno poročilo o dejavnosti sklada in revidiran zaključni račun za zadevno leto.

Če se na podlagi ocene iz drugega pododstavka lahko sklepa, da na določen datum finančne potrebe sklada ne opravičujejo plačila enega od teh obrokov, se to plačilo odloži do takrat, ko Komisija na podlagi novih informacij, ki jih da sklad, ugotovi, da je plačilo upravičeno.

Člen 8

Prispevek iz člena 1 se plača pod pogojem, da se ukrepu, ki prejme ali naj bi prejel finančno pomoč v okviru intervencije iz strukturnih skladov Skupnosti, prispevek iz sklada lahko dodeli samo, če vsota, ko se znesku, ki predstavlja 40 % prispevka sklada, prišteje vrednost, ki predstavlja znesek pomoči iz strukturnih skladov Skupnosti, ne presega 75 % skupnih upravičenih izdatkov ukrepa.

Člen 9

Ta uredba začne veljati 1. januarja 2003.

Uredba velja do 31. decembra 2004.

Ta uredba je v celoti zavezujoča in se neposredno uporablja v vseh državah članicah.

V Bruslju, 10. decembra 2002

Za Svet

Predsednik

P. S. Møller

[1] Mnenje z dne 20. novembra 2002 (še ni objavljeno v Uradnem listu).

[2] UL L 286, 5.11.1994, str. 5.

[3] UL L 353, 24.12.1997, str. 5.

[4] UL L 24, 29.1.2000, str. 7.

[5] UL C 172, 18.6.1999, str. 1.

--------------------------------------------------